SK Úradný vestník Európskej únie C 307/39

Oznámenie o začatí antidumpingového konania týkajúceho sa dovozu určitých výrobkov z nekonečného skleneného vlákna s pôvodom v Čínskej ľudovej republike

2009/C 307/11

Podľa článku 5 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“) bol Komisii predložený podnet, v ktorom sa tvrdí, že dovoz určitých výrobkov zo spojitého skleneného vlákna s pôvodom v Čínskej ľudovej republike (ďalej len „príslušná krajina“) je dumpingový a tým spôsobuje značnú ujmu výrobnému odvetviu Spoločenstva.

1. PODNET

Podnet bol podaný 3. novembra 2009 Európskym združením výrobcov sklenených vlákien (ďalej len „navrhovateľ“) v mene výrobcov predstavujúcich podstatnú časť, v tomto prípade viac než 50 %, celkovej výroby určitých výrobkov zo spojitého skleneného vlákna v Spoločenstve.

2. VÝROBOK, KTORÝ JE PREDMETOM PREŠETROVANIA

Výrobok, ktorý je predmetom prešetrovania, je striž zo skleneného vlákna s dĺžkou nie väčšou ako 50 mm, pramene sklenených vlákien, predpriadza a priadza zo sklenených vlákien, a rohože vyrobené zo skleného vlákna okrem rohoží zo sklenenej vlny (ďalej len „výrobok, ktorý je predmetom prešetrovania“).

3. TVRDENIE O DUMPINGU (2)

Údajne dumpingovým výrobkom je výrobok, ktorý je predmetom prešetrovania, s pôvodom v príslušnej krajine, ktorý je v súčasnosti zaradený do kódov KN 7019 11 00, 7019 12 00, 7019 19 10 a ex 7019 31 00. Tieto kódy KN sa uvádzajú len pre informáciu.

Pretože vzhľadom na ustanovenia článku 2 ods. 7 základného nariadenia sa príslušná krajina považuje za krajinu s netrhovým hospodárstvom, navrhovateľ stanovil normálnu hodnotu pre dovoz z príslušnej krajiny na základe ceny v tretej krajine s trhovým hospodárstvom, konkrétne Turecka. Tvrdenie o dumpingu je založené na porovnaní takto vypočítanej normálnej hodnoty s vývoznými cenami (na úrovni cien zo závodu) výrobku, ktorý je predmetom prešetrovania, pri predaji na vývoz do Spoločenstva.

Na tomto základe sú vypočítané dumpingové rozpätia pre vyvážajúcu príslušnú krajinu značné.

4. TVRDENIE O UJME

Navrhovateľ poskytol dôkazy, podľa ktorých sa dovoz výrobku, ktorý je predmetom prešetrovania, z príslušnej krajiny celkovo zvýšil v absolútnom vyjadrení aj z hľadiska podielu na trhu.

Prima facie dôkazy poskytnuté navrhovateľom preukazujú, že objem a ceny dovážaného výrobku, ktorý je predmetom prešetrovania, majú, okrem iných dôsledkov, negatívny vplyv na predávané množstvá, podiel na trhu a úroveň cien účtovaných výrobným odvetvím Spoločenstva, čo má za následok značné negatívne účinky na celkovú výkonnosť, finančnú situáciu a zamestnanosť výrobného odvetvia Spoločenstva.

5. POSTUP

Komisia po porade s poradným výborom stanovila, že podnet bol predložený výrobným odvetvím Spoločenstva alebo v jeho mene, že existujú dostatočné dôkazy na začatie konania, a že týmto začína prešetrovanie v súlade s článkom 5 základného nariadenia.

Na základe prešetrovania sa stanoví, či je výrobok, ktorý je predmetom prešetrovania, s pôvodom v príslušnej krajine dumpingový a či tento dumping spôsobuje ujmu výrobnému odvetviu Spoločenstva. Ak to tieto závery potvrdia, prešetrovaním sa bude zisťovať, či je uloženie opatrení v záujme Spoločenstva.

5.1. Postup stanovenia dumpingu

Účasť vyvážajúcich výrobcov (3) výrobku, ktorý je predmetom prešetrovania, z príslušnej krajiny na prešetrovaní Komisiou je vítaná.

5.1.1. Prešetrovanie vyvážajúcich výrobcov

a) Výber vzorky

S ohľadom na možný veľký počet vyvážajúcich výrobcov v príslušnej krajine, ktorých sa týka toto konanie a s cieľom ukončiť prešetrovanie v rámci predpísanej lehoty Komisia môže obmedziť počet prešetrovaných vývozcov na primeraný počet výberom vzorky (tento proces sa tiež označuje ako „výber vzorky“). Výber vzorky sa vykoná v súlade s článkom 17 základného nariadenia.

Aby mohla Komisia rozhodnúť, či je výber vzorky potrebný a ak áno, vybrať vzorku, všetci vyvážajúci výrobcovia alebo zástupcovia konajúci v ich mene sú týmto vyzvaní prihlásiť sa Komisii. Tieto strany tak musia urobiť v lehote 15 dní od uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii nasledujúce údaje o ich spoločnosti alebo spoločnostiach:

— názov, adresu, e-mailovú adresu, telefónne a faxové číslo a kontaktnú osobu,

— obrat výrobku, ktorý je predmetom prešetrovania, vyjadrený v miestnej mene a objem výrobku, ktorý je predmetom prešetrovania, predaného na vývoz do Spoločenstva vyjadrený v tonách počas obdobia od 1. októbra 2008 do 30. septembra 2009, ktoré predstavuje obdobie prešetrovania (ďalej len „OP“) za všetkých 27 členských štátov (4) osobitne a spolu,

— obrat výrobku, ktorý je predmetom prešetrovania, vyjadrený v miestnej mene a objem výrobku, ktorý je predmetom prešetrovania, vyjadrený v tonách predaného na domácom trhu počas OP (od 1. októbra 2008 do 30. septembra 2009),

— presný opis činností spoločnosti na celom svete vo vzťahu k výrobku, ktorý je predmetom prešetrovania,

— názvy a presný opis činností všetkých prepojených spoločností (5), ktoré sú zapojené do výroby a/alebo predaja (na vývoz a/alebo na domácom trhu) výrobku, ktorý je predmetom prešetrovania,

— akékoľvek ďalšie relevantné informácie, ktoré by Komisii pomohli pri výbere vzorky.

Vyvážajúci výrobcovia by mali takisto uviesť, či v prípade, že nebudú zahrnutí do vzorky, by radi dostali dotazník a ostatné formuláre žiadostí, aby ich mohli vyplniť a takto požiadať o individuálne dumpingové rozpätie v súlade s ďalej uvedeným oddielom b).

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s návštevou jej priestorov s cieľom overiť uvedené údaje (ďalej len „overovanie na mieste“). Ak spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Zistenia Komisie týkajúce sa nespolupracujúcich výrobcov sú založené na dostupných skutočnostiach a výsledok môže byť menej priaznivý pre takúto stranu ako v prípade, že by bola spolupracovala.

Komisia takisto osloví aj orgány príslušnej krajiny a môže kontaktovať akékoľvek známe združenia vyvážajúcich výrobcov s cieľom získať informácie, ktoré považuje za potrebné na výber vzorky vyvážajúcich výrobcov.

Všetky zainteresované strany, ktoré by radi predložili iné príslušné informácie týkajúce sa výberu vzorky, okrem už uvedených požadovaných informácií, musia tak urobiť do 21 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

Ak je výber vzorky potrebný, vyvážajúci výrobcovia môžu byť vybraní na základe najväčšieho reprezentatívneho objemu vývozu do Spoločenstva, ktorý možno v rámci dostupného času primerane preskúmať. Všetkých známych vyvážajúcich výrobcov, orgány vyvážajúcej krajiny a združenia vyvážajúcich výrobcov Komisia informuje o spoločnostiach, ktoré boli vybrané do vzorky.

Všetci vyvážajúci výrobcovia, ktorí budú vybraní do vzorky, budú musieť v lehote 37 dní odo dňa oznámenia výberu vzorky, predložiť vyplnený dotazník, pokiaľ nie je uvedené inak.

Spoločnosti, ktoré súhlasili s ich prípadným zaradením do vzorky, ale neboli zaradené do vzorky, sa budú považovať za spolupracujúce (ďalej len „spolupracujúci vyvážajúci výrobcovia nezahrnutí do vzorky“). Bez toho, aby boli dotknuté ustanovenia ďalej uvedeného oddielu b), antidumpingové clo, ktoré môže byť uplatňované na dovoz od spolupracujúcich vyvážajúcich výrobcov nezahrnutých do vzorky, nebude vyššie ako vážené priemerné dumpingové rozpätie pre vyvážajúcich výrobcov zahrnutých do vzorky.

b) Individuálne dumpingové rozpätie pre spoločnosti nezahrnuté do vzorky

Spolupracujúci vyvážajúci výrobcovia nezahrnutí do vzorky môžu podľa článku 17 ods. 3 základného nariadenia požiadať, aby Komisia stanovila ich individuálne dumpingové rozpätia (ďalej len „individuálne dumpingové rozpätie“). Vyvážajúci výrobcovia, ktorí majú záujem požiadať o individuálne dumpingové rozpätie, si musia vyžiadať dotazník a ostatné formuláre v súlade s uvedeným oddielom a) a vrátiť ich riadne vyplnené v ďalej stanovenom termíne. Vyplnený dotazník musí byť predložený do 37 dní odo dňa oznámenia výberu vzorky, pokiaľ nie je uvedené inak. Treba zdôrazniť, že na to, aby Komisia mohla stanoviť individuálne dumpingové rozpätia pre takýchto vyvážajúcich výrobcov z príslušnej krajiny, musí byť preukázané, že spĺňajú podmienky pre trhovohospodárske zaobchádzanie (ďalej len „THZ“) alebo aspoň individuálne zaobchádzanie (ďalej len „IZ“) tak, ako je ďalej uvedené v časti 5.1.2.2.

Vyvážajúci výrobcovia, ktorí žiadajú o individuálne dumpingové rozpätie, by si však mali byť vedomí toho, že Komisia môže napriek tomu rozhodnúť o tom, že nestanoví ich individuálne dumpingové rozpätie v prípade, ak napríklad počet vyvážajúcich výrobcov je taký veľký, že takéto stanovenie by bolo nadmieru zložité a bránilo by včasnému ukončeniu prešetrovania.

5.1.2. Postup s ohľadom na vyvážajúcich výrobcov v príslušnej krajine s netrhovým hospodárstvom

5.1.2.1. Výber krajiny s trhovým hospodárstvom

Za podmienok uvedených v časti 5.1.2.2 a v súlade s článkom 2 ods. 7 písm. a) základného nariadenia, sa v prípade dovozu z príslušnej krajiny normálna hodnota stanoví na základe ceny alebo vytvorenej hodnoty v tretej krajine s trhovým hospodárstvom. Na tento účel Komisia vyberie vhodnú krajinu s trhovým hospodárstvom. Predbežne Komisia vybrala Turecko. Zainteresované strany sú týmto vyzvané na pripomienkovanie vhodnosti tohto výberu v lehote 10 dní odo dňa uverejnenia tohto oznámenia v Úradnom vestníku Európskej únie.

5.1.2.2. Zaobchádzanie s vyvážajúcimi výrobcami v príslušnej krajine s netrhovým hospodárstvom

V súlade s článkom 2 ods. 7 písm. b) základného nariadenia, individuálni vyvážajúci výrobcovia v príslušnej krajine, ktorí sa domnievajú, že podmienky trhového hospodárstva v ich prípade prevládajú, pokiaľ ide o výrobu a predaj výrobku, ktorý je predmetom prešetrovania, môžu na tento účel predložiť riadne podloženú žiadosť (ďalej len „žiadosť o THZ“). Trhovohospodárske zaobchádzanie (THZ) bude udelené, ak posúdenie žiadosti o THZ preukáže, že kritériá stanovené v článku 2 ods. 7 písm. c) základného nariadenia (6) sú splnené. Dumpingové rozpätie vyvážajúcich výrobcov, ktorým bolo udelené THZ, bude vypočítané tak, že sa v čo najväčšej možnej miere použijú ich vlastné normálne hodnoty a vývozné ceny v súlade s článkom 2 ods. 7 písm. b) základného nariadenia bez toho, aby bola dotknutá možnosť použiť dostupné skutočnosti podľa článku 18 základného nariadenia.

Individuálni vyvážajúci výrobcovia v príslušnej krajine môžu takisto, alebo alternatívne, žiadať o individuálne zaobchádzanie (IZ). Na to, aby bolo vyvážajúcim výrobcom udelené IZ, musia poskytnúť dôkazy o tom, že spĺňajú kritéria stanovené v článku 9 ods. 5 základného nariadenia (7). Dumpingové rozpätie pre vyvážajúcich výrobcov, ktorý bolo udelené IZ, bude vypočítané na základe ich vlastných vývozných cien. Normálna hodnota pre vyvážajúcich výrobcov, ktorým bolo udelené IZ, bude založená na hodnotách stanovených pre tretiu krajinu s trhovým hospodárstvom vybranú ako už bolo uvedené.

a) Trhovohospodárske zaobchádzanie (THZ)

Komisia zašle formuláre žiadosti o THZ všetkým vyvážajúcim výrobcom v príslušnej krajine vybraným do vzorky a spolupracujúcim vyvážajúcim výrobcom nezahrnutým do vzorky, ktorí majú záujem požiadať o individuálne dumpingové rozpätie, všetkým známym združeniam vyvážajúcich výrobcov, ako aj orgánom príslušnej krajiny.

Všetci vyvážajúci výrobcovia žiadajúci o THZ by mali predložiť vyplnený formulár žiadosti o THZ do 15 dní od oznámenia výberu vzorky alebo rozhodnutia o tom, že sa nebude vyberať vzorka, pokiaľ nie je uvedené inak.

b) Individuálne zaobchádzanie (IZ)

Vyvážajúci výrobcovia z príslušnej krajiny zaradení do vzorky a spolupracujúci vyvážajúci výrobcovia nezaradení do vzorky, ktorí majú záujem požiadať o individuálne dumpingové rozpätie, by mali predložiť riadne formulár žiadosti o THZ s vyplnenými oddielmi vzťahujúcimi sa na IZ do 15 dní od oznámenia výberu vzorky, pokiaľ nie je uvedené inak.

5.1.3. Prešetrovanie neprepojených dovozcov (8), (9)

S ohľadom na možný veľký počet neprepojených dovozcov, ktorých sa týka toto konanie a s cieľom ukončiť prešetrovanie v rámci predpísanej lehoty, Komisia môže obmedziť počet prešetrovaných neprepojených dovozcov na primeraný počet výberom vzorky (tento proces sa tiež označuje ako „výber vzorky“). Výber vzorky sa uskutoční v súlade s článkom 17 základného nariadenia.

Aby mohla Komisia rozhodnúť, či je výber vzorky potrebný a ak áno, vybrať vzorku, všetci neprepojení dovozcovia alebo zástupcovia konajúci v ich mene sú týmto vyzvaní prihlásiť sa Komisii. Tieto strany by tak mali urobiť v lehote 15 dní od uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii nasledujúce údaje o ich spoločnosti alebo spoločnostiach:

— názov, adresu, e-mailovú adresu, telefónne a faxové číslo a kontaktnú osobu,

— presný opis činností spoločnosti vo vzťahu k výrobku, ktorý je predmetom prešetrovania,

— objem a hodnotu dovozu výrobku, ktorý je predmetom prešetrovania, na trh Spoločenstva a jeho ďalšieho predaja na trhu Spoločenstva počas OP (od 1. októbra 2008 do 30. septembra 2009), pričom objem sa vyjadruje v tonách a hodnota v eurách,

— názvy a presný opis činností všetkých prepojených spoločností (10), ktoré sú zapojené do výroby a/alebo predaja výrobku, ktorý je predmetom prešetrovania,

— akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s návštevou jej priestorov s cieľom overiť uvedené údaje (ďalej len „overovanie na mieste“). Ak spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Zistenia Komisie týkajúce sa nespolupracujúcich dovozcov sú založené na dostupných skutočnostiach a výsledok môže byť menej priaznivý pre takúto stranu ako v prípade, ak by bola spolupracovala.

S cieľom získať informácie, ktoré pokladá za nevyhnutné pri výbere vzorky neprepojených dovozcov, Komisia môže taktiež kontaktovať známe združenia dovozcov.

Všetky zainteresované strany, ktoré by radi predložili iné príslušné informácie týkajúce sa výberu vzorky, okrem už uvedených požadovaných informácií, musia tak urobiť do 21 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

Ak je výber vzorky potrebný, dovozcovia môžu byť vybraní na základe najväčšieho reprezentatívneho objemu predaja v rámci Spoločenstva, ktorý možno v rámci dostupného času primerane preskúmať. Všetkým známym neprepojeným dovozcom a združeniam dovozcov Komisia oznámi spoločnosti, ktoré boli vybrané do vzorky.

Komisia v záujme získania informácií, ktoré považuje za potrebné na účely prešetrovania, zašle dotazníky neprepojeným dovozcom a všetkým známym združeniam dovozcov. Strany musia predložiť vyplnený dotazník do 37 dní odo dňa oznámenia výberu vzorky, pokiaľ nie je uvedené inak. Vyplnený dotazník bude obsahovať údaje o, inter alia, štruktúre ich spoločnosti(í), činnostiach spoločnosti(í) vo vzťahu k výrobku, ktorý je predmetom prešetrovania a o predajoch výrobku, ktorý je predmetom prešetrovania.

5.2. Postup stanovenia ujmy

Ujma znamená značnú ujmu spôsobenú výrobnému odvetviu Spoločenstva alebo značnú ujmu hroziacu výrobnému odvetviu alebo značnú prekážku v založení tohto výrobného odvetvia. Stanovenie ujmy je založené na nesporných dôkazoch a zahŕňa objektívne stanovenie objemu dumpingového dovozu, jeho vplyvu na ceny v dovážajúcej krajine a následný vplyv takéhoto dovozu na výrobné odvetvie Spoločenstva. Aby bolo možné určiť, či výrobné odvetvie Spoločenstva utrpelo značnú ujmu, sú výrobcovia výrobku, ktorý je predmetom prešetrovania, zo Spoločenstva vyzvaní na účasť na prešetrovaní Komisie.

5.2.1. Prešetrovanie výrobcov zo Spoločenstva

S ohľadom na možný veľký počet výrobcov zo Spoločenstva, ktorých sa týka toto konanie a s cieľom ukončiť prešetrovanie v rámci predpísanej lehoty, Komisia môže obmedziť počet prešetrovaných výrobcov zo Spoločenstva na primeraný počet výberom vzorky (tento proces sa tiež označuje ako „výber vzorky“). Výber vzorky sa vykoná v súlade s článkom 17 základného nariadenia.

Aby mohla Komisia rozhodnúť, či je výber vzorky potrebný a ak áno, vybrať vzorku, všetci výrobcovia zo Spoločenstva alebo zástupcovia konajúci v ich mene sú týmto vyzvaní prihlásiť sa Komisii. Tieto strany by tak mali urobiť v lehote 15 dní od uverejnenia tohto oznámenia v Úradnom vestníku Európskej únie, pokiaľ nie je uvedené inak, a poskytnúť Komisii nasledujúce údaje o ich spoločnosti alebo spoločnostiach:

— názov, adresu, e-mailovú adresu, telefónne a faxové číslo a kontaktnú osobu,

— presný opis činností spoločnosti na celom svete vo vzťahu k výrobku, ktorý je predmetom prešetrovania,

— hodnotu predaja výrobku, ktorý je predmetom prešetrovania, na trhu Spoločenstva počas OP (od 1. októbra 2008 do 30. septembra 2009) vyjadrenú v eurách,

— objem predaja výrobku, ktorý je predmetom prešetrovania, na trhu Spoločenstva počas OP (od 1. októbra 2008 do 30. septembra 2009) vyjadrený tonách,

— objem výroby výrobku, ktorý je predmetom prešetrovania, počas OP (od 1. októbra 2008 do 30. septembra 2009), vyjadrený v tonách,

— v prípade potreby objem dovozu výrobku, ktorý je predmetom prešetrovania, vyrobeného v príslušnej krajine (príslušných krajinách) do Spoločenstva počas OP (od 1. októbra 2008 do 30. septembra 2009), vyjadrený v tonách,

— názvy a presný opis činností všetkých prepojených spoločností (11), ktoré sú zapojené do výroby a (alebo) predaja výrobku, ktorý je predmetom prešetrovania (vyrobeného v Spoločenstve alebo v príslušnej krajine),

— akékoľvek ďalšie relevantné informácie, ktoré by Komisii pomohli pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s návštevou jej priestorov s cieľom overiť uvedené údaje (ďalej len „overovanie na mieste“). Ak spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Zistenia Komisie týkajúce sa nespolupracujúcich výrobcov zo Spoločenstva sú založené na dostupných skutočnostiach a výsledok môže byť menej priaznivý pre takúto stranu ako v prípade, ak by bola spolupracovala.

Komisia s cieľom získať informácie, ktoré považuje za nevyhnutné na výber vzorky výrobcov zo Spoločenstva, môže osloviť všetky známe združenia výrobcov zo Spoločenstva.

Všetky zainteresované strany, ktoré by radi predložili iné príslušné informácie týkajúce sa výberu vzorky, okrem už uvedených požadovaných informácií, musia tak urobiť do 21 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak.

Ak je výber vzorky potrebný, výrobcovia zo Spoločenstva môžu byť vybraní na základe najväčšieho reprezentatívneho objemu predaja v rámci Spoločenstva, ktorý možno v rámci dostupného času primerane preskúmať. Všetkým známym výrobcom zo Spoločenstva a združeniam dovozcov zo Spoločenstva Komisia oznámi spoločnosti, ktoré boli vybrané do vzorky.

Komisia v záujme získania informácií, ktoré považuje za potrebné na účely prešetrovania, zašle dotazníky výrobcom zo Spoločenstva zaradeným do vzorky a všetkým známym združeniam výrobcov zo Spoločenstva. Strany musia predložiť vyplnený dotazník do 37 dní odo dňa oznámenia výberu vzorky, pokiaľ nie je uvedené inak. Vyplnený dotazník bude obsahovať údaje o, inter alia, štruktúre ich spoločnosti(í), finančnej situácii spoločnosti(í), činnostiach spoločnosti(í) vo vzťahu k výrobku, ktorý je predmetom prešetrovania a o nákladoch výroby a predajoch výrobku, ktorý je predmetom prešetrovania.

5.3. Postup posúdenia záujmu Spoločenstva

Ak sa týmto potvrdí prítomnosť dumpingu a spôsobenej ujmy, prijme sa rozhodnutie, či prijatie antidumpingových opatrení nebude v rozpore so záujmom Spoločenstva podľa článku 21 základného nariadenia. Výrobcovia zo Spoločenstva, dovozcovia a ich zastupujúce združenia, zástupcovia užívateľov a organizácie zastupujúce spotrebiteľov sú vyzvaní prihlásiť sa do 15 dní odo dňa uverejnenia tohto oznámenia v Úradnom vestníku Európskej únie, pokiaľ nie je uvedené inak. Na to, aby sa mohli organizácie zastupujúce spotrebiteľov zúčastniť sa na prešetrovaní, musia v rámci rovnakej lehoty preukázať objektívnu súvislosť medzi ich činnosťami a výrobkom, ktorý je predmetom prešetrovania.

Strany, ktoré sa prihlásia v rámci uvedenej lehoty, môžu do 37 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak, poskytnúť Komisii údaje o tom, či uloženie opatrení je v záujme Spoločenstva. Tieto údaje môžu byť poskytnuté v ľubovoľnej forme alebo vyplnením Komisiou vypracovaného dotazníka. V každom prípade informácie predložené podľa článku 21 sa zohľadnia len vtedy, ak budú v čase ich predloženia podložené konkrétnymi dôkazmi.

5.4. Iné písomné podania

V súlade s ustanoveniami tohto oznámenia sa všetky zainteresované strany týmto vyzývajú, aby zverejnili svoje stanoviská, predložili údaje a poskytli podporné dôkazy. Pokiaľ nie je uvedené inak, tieto údaje a podporné dôkazy by mala Komisia dostať do 37 dní odo dňa uverejnenia tohto oznámenia v Úradnom vestníku Európskej únie.

5.5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požadovať, aby boli vypočuté útvarmi Komisie vykonávajúcimi prešetrovanie. Akákoľvek žiadosť o vypočutie by mala byť písomná a odôvodnená. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Následná žiadosť o vypočutie by mala byť predložená v rámci osobitnej lehoty stanovenej Komisiou v jej komunikácii so stranami.

5.6. Postup predloženia písomných podaní a zasielania vyplnených dotazníkov a korešpondencie

Všetky podania, vrátane údajov predložených na účely výberu vzorky, vyplnené formuláre žiadosti o THZ, vyplnené dotazníky a ich aktualizácie vyhotovené zainteresovanými stranami musia byť vyhotovené písomne v papierovej a elektronickej forme, a musia obsahovať označenie názvu, adresy, e-mailovej adresy, telefónneho a faxového čísla zainteresovanej strany. Ak zainteresovaná strana nemôže z technických dôvodov poskytnúť svoje podanie a žiadosti v elektronickej forme, musí bezodkladne informovať Komisiu.

Všetky predkladané podania vrátane informácií požadovaných v tomto oznámení, vyplnených dotazníkov a korešpondencie, ktoré zúčastnené strany podávajú ako dôverné, budú označené ako „Limited“ (12).

Od zainteresovaných strán, ktoré poskytnú údaje označené ako „Limited“ sa vyžaduje, aby predložili súhrny informácií, ktoré nemajú dôverný charakter podľa článku 19 ods. 2 základného nariadenia, a ktoré budú označené ako „For inspection by interested parties“. Tieto zhrnutia by mali byť dostatočne podrobné, aby umožňovali primerané pochopenie podstaty predložených dôverných informácií. Ak zainteresovaná strana poskytujúca dôverné informácie nepredloží súhrn, ktorý nemá dôverný charakter v požadovanej forme a kvalite, nemusí sa na takéto dôverné informácie prihliadať.

Adresa Komisie na účely korešpondencie:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

6. NESPOLUPRÁCA

V prípadoch, keď ktorákoľvek zainteresovaná strana odmietne sprístupniť potrebné informácie alebo ich neposkytne v rámci lehôt, alebo významným mierou bráni v prešetrovaní, môžu sa v súlade s článkom 18 základného nariadenia vypracovať dočasné alebo konečné zistenia, či už pozitívne alebo negatívne, na základe dostupných skutočností.

Ak sa zistí, že ktorákoľvek strana poskytla nesprávne alebo zavádzajúce informácie, tieto informácie sa nemusia zohľadniť a môžu sa použiť len dostupné skutočnosti.

Ak niektorá zo zainteresovaných strán nespolupracuje alebo spolupracuje iba čiastočne a zistenia sú preto založené na dostupných skutočnostiach podľa článku 18 základného nariadenia, pre túto stranu môže byť výsledok menej priaznivý ako v prípade, ak by bola spolupracovala.

7. ÚRADNÍK PRE VYPOČUTIE

Zainteresované strany sa môžu obrátiť na úradníka pre vypočutie z GR pre obchod. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie preverí žiadosti o nahliadnutie do spisu, spory ohľadom dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať ústne konanie s jednotlivou zainteresovanou stranou a napomáhať plnému uplatneniu práva zainteresovaných strán na obhajobu.

Žiadosť o vypočutie úradníkom pre vypočutie by mala byť písomná a odôvodnená. Žiadosť o vypočutie vo veciach týkajúcich sa začiatočnej fázy prešetrovania musí byť predložená do 15 dní odo dňa uverejnenia tohto oznámenia v Úradnom vestníku Európskej únie. Následná žiadosť o vypočutie by mala byť predložená v rámci osobitnej lehoty stanovenej Komisiou v jej komunikácii so stranami.

Úradník pre vypočutie tiež poskytne príležitosti na vypočutie, na ktorom sa zúčastnia strany, a na ktorom bude možné predniesť rôzne názory a protiargumenty na otázky týkajúce sa, okrem iného, dumpingu, ujmy, príčinnej súvislosti a záujmu Spoločenstva. Takéto vypočutie by sa spravidla malo konať najneskôr do konca štvrtého týždňa po zverejnení dočasných zistení.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej stránke GR pre obchod: http://ec.europa.eu/trade/issues/respectrules/ho/index_en.htm

8. HARMONOGRAM PREŠETROVANIA

Podľa článku 6 ods. 9 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie. V súlade s článkom 7 ods. 1 základného nariadenia možno uložiť dočasné opatrenia najneskôr do 9 mesiacov od uverejnenia tohto oznámenia v Úradnom vestníku Európskej únie.

9. SPRACOVANIE OSOBNÝCH ÚDAJOV

So všetkými osobnými údajmi získanými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (13).

(1) Ú. v. ES L 56, 6.3.1996, s. 1.

(2) Dumping je praktika, pri ktorej sa výrobok predáva na vývoz (ďalej len „príslušný výrobok“) za cenu nižšiu ako je jeho „normálna hodnota“. Za normálnu hodnotu sa zvyčajne považuje porovnateľná cena za „podobný výrobok“ na domácom trhu vyvážajúcej krajiny. Pojem „podobný výrobok“ znamená výrobok, ktorý je podobný vo všetkých ohľadoch s príslušným výrobkom, alebo v prípade, že takýto výrobok neexistuje, výrobok, ktorý sa najviac podobá príslušnému výrobku.

(3) Vyvážajúci výrobca je akákoľvek spoločnosť z príslušnej krajiny, ktorá vyrába a vyváža výrobok, ktorý je predmetom prešetrovania, na trh ES, priamo alebo prostredníctvom tretej osoby, vrátane akýchkoľvek s ňou prepojených spoločností, ktoré sú zapojené do výroby, domáceho predaja alebo vývozu príslušného výrobku. Nevyrábajúci vývozcovia nie sú za normálnych okolností oprávnení používať individuálnu colnú sadzbu.

(4) Európsku úniu tvorí týchto 27 členských štátov: Belgicko, Bulharsko, Cyprus, Česká republika, Dánsko, Estónsko, Fínsko, Francúzsko, Grécko, Holandsko, Írsko, Litva, Lotyšsko, Luxembursko, Maďarsko, Malta, Nemecko, Poľsko, Portugalsko, Rakúsko, Rumunsko, Slovensko, Slovinsko, Spojené kráľovstvo, Španielsko, Švédsko a Taliansko.

(5) V súlade s článkom 143 nariadenia Komisie (EHS) č. 2454/93 týkajúceho sa vykonávania Colného kódexu Spoločenstva, sa osoby považujú za prepojené len vtedy, ak: a) jedna z nich je predstaviteľom alebo riaditeľom podniku druhej osoby alebo naopak; b) sú právne uznanými spoločníkmi; c) sú zamestnávateľom a zamestnancom; d) akákoľvek osoba vlastní, kontroluje alebo má priamo alebo nepriamo v držbe 5 % alebo viac hodnoty akcií alebo podielov s hlasovacím právom jednej aj druhej osoby; e) jeden z nich priamo alebo nepriamo kontroluje ostatných; f) oboch priamo alebo nepriamo kontroluje tretia osoba; g) obe spoločne priamo alebo nepriamo kontrolujú tretiu osobu; alebo h) sú členmi jednej rodiny. Osoby sa považujú za členov jednej rodiny, ak majú medzi sebou tieto vzťahy: (i) manžel a manželka, (ii) rodič a dieťa, (iii) brat a sestra (vlastní aj nevlastní súrodenci), (iv) starý rodič a vnuk, (v) strýko alebo teta a synovec alebo neter, (vi) svokor a svokra a zať a nevesta, (vii) švagor a švagriná. ( Úradný vestník Európskej únie L 253, 11.10.1993, s. 1). V tomto kontexte „osoba“ znamená akúkoľvek fyzickú alebo právnickú osobu.

(6) Vyvážajúci výrobcovia musia najmä preukázať, že: i) obchodné rozhodnutia sa prijímajú a náklady sa stanovujú na základe signálov trhu bez výrazného zasahovania štátu; ii) firmy majú jeden prehľadný súbor základných účtovných záznamov, ktoré sú predmetom nezávislého auditu v súlade s medzinárodnými účtovnými štandardmi a používajú sa na všetky účely; iii) neexistujú výrazné deformácie prenesené z bývalého systému, iného ako trhového hospodárstva; iv) právne predpisy v oblasti konkurzného konania a vlastníckych vzťahov zaručujú stabilitu a právnu istotu, a v) že prepočty výmenného kurzu sa vykonávajú na základe trhových sadzieb.

(7) Vyvážajúci výrobcovia musia najmä preukázať, že: i) v prípade úplného alebo čiastočného zahraničného vlastníctva podniku alebo spoločného podniku môžu voľne repatriovať kapitál a zisky; ii) vývozné ceny, množstvá, podmienky a náležitosti predaja sú voľne určené, iii) väčšinový podiel patrí súkromným osobám. Štátni úradníci, ktorí sú členmi správnej rady alebo ktorí zastávajú kľúčové riadiace funkcie, sú buď v menšine alebo sa musí preukázať, že spoločnosť je napriek tomu dostatočne nezávislá od štátu; iv) prepočet výmenného kurzu sa vykonáva na základe trhovej sadzby, a v) žiadne zásahy štátu nemajú taký charakter, ktorý by umožňoval obchádzanie opatrení, ak sú individuálnym vývozcom poskytnuté rozdielne colné sadzby.

(8) Iba dovozcovia neprepojení s vyvážajúcimi výrobcami môžu byť vybraní do vzorky. Dovozcovia, ktorí sú prepojení s vyvážajúcimi výrobcami, musia týchto vyvážajúcich výrobcov uviesť v prílohe 1 k dotazníku. Vymedzenie prepojenej strany sa nachádza v poznámke pod čiarou č. 5.

(9) Údaje poskytnuté neprepojenými dovozcami môžu byť tiež použité v súvislosti s inými aspektmi tohto prešetrovania ako je stanovenie dumpingu.

(10) Pozri poznámku pod čiarou č. 5.

(11) Pozri poznámku pod čiarou č. 5.

(12) Takýto dokument je dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody WTO o uplatňovaní článku VI dohody GATT z roku 1994 (antidumpingová dohoda). Je to takisto dokument chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(13) Ú. v. ES L 8, 12.1.2001, s. 1.